Απαντήσεις θεμάτων

1ο Θέμα: Οι ιδιώτες Α αφενός και Β και Γ αφετέρου συνδέονται μεταξύ τους με σύμβαση εργασίας, η οποία καθορίζει μία ιδιωτική έννομη σχέση.

Τα θεμελιώδη δικαιώματα απευθύνονται καταρχήν ιστορικά έναντι του κράτους και κάθε φορές δημόσιας εξουσίας. Οι Α, Β και Γ είναι όμως ιδιώτες. Παρ’ όλα αυτά με βάση την θεωρία της λεγόμενης «τριτενέργειας» των θεμελιωδών δικαιωμάτων, η οποία κατοχυρώνεται πλέον και στο άρθρο 25 παρ. 1 εδ. γ΄ Σ, τα θεμελιώδη δικαιώματα ισχύουν και στις σχέσεις μεταξύ ιδιωτών, εφόσον προσιδιάζουν σε αυτές. Πράγματι τόσο η οικονομική-επιχειρηματική ελευθερία του εργοδότη όσο και το δικαίωμα στον σωματικό αυτοκαθορισμό των εργαζομένων προστατεύονται από το Σύνταγμα από τα άρθρα 5 παρ. 1 και 5 παρ. 5 αντίστοιχα και προσιδιάζουν στην προκείμενη ιδιωτική έννομη σχέση με βάση την θεωρία της «τριτενέργειας».

Όσον αφορά τον τρόπο της εφαρμογής των θεμελιωδών δικαιωμάτων στην ιδιωτική έννομη σχέση υπάρχουν δύο θεωρίες. Η πρώτη είναι η θεωρία της άμεσης «τριτενέργειας» με βάση την οποία τα θεμελιώδη δικαιώματα ισχύουν άμεσα στις σχέσεις μεταξύ ιδιωτών χωρίς την παρέμβαση των κανόνων του ιδιωτικού δικαίου. Η δεύτερη είναι η θεωρία της έμμεσης «τριτενέργειας», η οποία στην Ελλάδα είναι η κρατούσα και ορθότερη με βάση την οποία τα θεμελιώδη δικαιώματα ισχύουν στις ιδιωτικές έννομες σχέσεις μέσω των γενικών ρητρών και αόριστων νομικών εννοιών του Ιδιωτικού Δικαίου, Αστικού, Εμπορικού και Εργατικού.

Εν προκειμένω λοιπόν αμφότερες οι πλευρές μπορούν με βάση την θεωρία της έμμεσης «τριτενέργειας» να επικαλεστούν τα θεμελιώδη δικαιώματά τους μέσω των γενικών ρητρών και αόριστων νομικών εννοιών του Εργατικού Δικαίου.

Το εάν ο εργοδότης ή οι εργαζόμενοι έχουν δίκιο κι αν οι εργαζόμενοι μπορούν να αρνηθούν τον εμβολιασμό ή ο εργοδότης μπορεί να καταγγείλει την σύμβαση εργασίας είναι άλλο θέμα το οποίο δεν μας ζητείται και δεν πρέπει να απαντήσουμε.

2ο Θέμα: Στο προκείμενο θέμα οι θέσεις της εταιρίας Α είναι σωστές διότι η εταιρία ως ΝΠΙΔ μπορεί να επικαλεστεί την οικονομική-επιχειρηματική ελευθερία του άρθρου 5 παρ. 1 Σ, η οποία ισχύει και για τα νομικά πρόσωπα. Η οικονομική ελευθερία άλλωστε τις τελευταίες δεκαετίες ασκείται κατά κόρον και κυρίως από εταιρίες ως ΝΠΙΔ και δεδομένου ότι η οικονομική τους δραστηριότητα εμπίπτει στο πεδίο εφαρμογής της οικονομικής ελευθερίας και η τελευταία προσιδιάζει στην δραστηριότητα και τον καταστατικό σκοπό της επιχείρησης, η εταιρία μπορεί να επικαλεστεί έναντι της δημόσιας υπηρεσίας αυτό το θεμελιώδες δικαίωμα.

Το εάν η πράξη της δημόσιας αρχής παραβιάζει την οικονομική-επιχειρηματική ελευθερία της Α και εάν εφαρμόζει την αρχή της αναλογικότητας είναι άλλο θέμα, το οποίο δεν μας ζητάει το θέμα και δεν πρέπει να απαντήσουμε.